Det er nat på prærien, men Lucky Luke sover ikke. Han står og holder øje med den luskede Joe Dalton. Joe sidder på kanten af en brønd, han er iført kjole og kyse, forklædt som sin mor, Ma Dalton.

Over for ham står en slesk fyr med pomadehår og fransk accent. Fyren er ude efter Ma Daltons penge og forsøger at charme sig ind, i den tro at han står over for damen selv. Men da bejleren møver sig ind med spidset mund og siger: »Kom, lad mig kysse dine smukke læber«, går Joe i panik.

»Jeg er ikke den kvinde, du tror, jeg er« skriger han, flår kysen af, hiver sin seksløber frem, skyder vildt omkring sig og falder i brønden.